Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 438/11/6613	Žiar nad Hronom, 16.10.2014
EEČ : 2-52-159-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktorý ako osoba oprávnená konať za daňový subjekt XXXXX nezaplatil za zdaňovacie obdobie roku 2008 rozdiel dane z príjmov právnickej osoby, vyrubený dodatočným platobným výmerom č. 686/230/2275/11Bal zo dňa 8.3.2011 vo výške 12.660,-€, splatný dňa 22.4.2011, v neprospech Štátneho rozpočtu SR,

lebo nie je tento skutok trestným činom a nie je dôvod na postúpenie veci.

Odôvodnenie:
	Poverený príslušník OO PZ Banská Štiavnica uznesením ČVS:ORP - 828/BS-ZH-2011 zo dňa 06.08.2011 začal trestné stíhanie a  dňa 26.10.2011 vzniesol obvinenie XXXXX pre trestný čin nezaplatenia dane podľa § 278  ods. 1 Trestného zákona na vyššie uvedenom skutkovom základe.

	XXXXX ako osoba oprávnená konať za XXXXX nezaplatil za zdaňovacie obdobie roku 2008 rozdiel dane z príjmov právnických osôb vo výške 12.660,-€, ktorý vznikol na základe toho, že v účtovníctve nezaúčtoval do výnosov faktúru č. OF-57a/2008 zo dňa 27.03.2008, kde bol základ 1538,-€ a daňovou kontrolou bol zistený rozdiel medzi výnosmi a nákladmi 65.095,66,-€.

	V prípravnom konaní boli vypočutí obv. XXXXX, svedkovia XXXXX, XXXXX, boli zabezpečené listinné dôkazy z Daňového úradu Banská Štiavnica, účtovné doklady XXXXX za rok 2008.

	XXXXX vo svojej výpovedi uviedol, že vyššie uvedenú daňovú povinnosť si nesplnil, nakoľko nemal na to finančné prostriedky, výroba v jeho firme sa skončila zo dňa na deň, musel prepustiť 30 ľudí. Nemá žiadny mesačný príjem a od konca roku 2008 XXXXX nevykonáva žiadnu činnosť.

	XXXXX, účtovníčka XXXXX., uviedla, že účtovníctvo za rok 2008 odovzdala Daňovému úradu Banská Štiavnica, avšal žiadnymi inými účtovnými dokladmi nedisponuje, nakoľko od 31.10.2008 XXXXX  skončil ako zamestnávateľ a aj ona prestala vypracovávať účtovníctvo pre túto spoločnosť.

	Podľa § 278 ods. 1 Trestného zákona sa prečinu nezaplatenia dane dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie. Daň je splatná vo vopred určenej výške a v zákonom ustanovených lehotách, ktorú fyzická alebo právnická osoba odvádza zo svojich príjmov na základe zákonom ustanovených skutočností, resp. po tom, čo ju štátny orgán alebo orgán verejnej samosprávy vyrubil. Predpokladom trestnej zodpovednosti je v tomto prípade solventnosť platiteľa dane. V prípade, že páchateľ objektívne nemal prostriedky na zaplatenie dane v lehote jej splatnosti, nebude pre tento čin trestne zodpovedný.

	Do konania bol pribratý znalec z odboru ekonómia a manažment, odvetvie účtovníctvo a daňovníctvo za účelom posúdenia platobnej schopnosti vyššie uvedeného daňového subjetku, avšak znalecký posudok nebolo možné vypracovať, nakoľko účtovníctvo XXXXX nebolo kompletné. Z toho dôvodu bol Daňový úrad Banská Štiavnica požiadaný, aby sa vyjadril k daňovému subjektu XXXXX, najmä či podával daňové priznania od roku 2011 do súčasnej doby, pričom z daňového úradu bolo oznámené, že daňový subjekt XXXXX nepodal za rok 2008 - 2013 daňové priznania. Daň za rok 2008 vo výške 12.660,-€ nebola uhradená. Spoločnosť bola vymazaná ex offo dňa 22.12.2013 a daňový nedoplatok vo výške 12.660,-€ bol vymazaný podľa § 84 zákona č. 563/2009 Z.z. o správe daní  v znení neskorších predpisov.

	Vzhľadom na vyššie uvedené, nie je možné jednoznačne určiť, či obv. XXXXX mal v roku 2011 finančné prostriedky na zaplatenie dodatočne vyrubenej dane z príjmov právnickej osoby za rok 2008, splatnej 22.4.2011 a či bol platobne schopný v zmysle ust. § 278 Trestného zákona. Zo zadovážených listinných dôkazov, ako aj z výpovede svedkyne XXXXX v prípravnom konaní je zrejmé, že daňový subjekt XXXXX od novembra 2008 nevykonával žiadnu činnosť, neboli podané žiadne daňové priznania a z toho dôvodu nebolo vedené ani žiadne účtovníctvo vyššie uvedenej spoločnosti.

	Podľa § 215 ods. 1 písm. b/ Trestného poriadku prokurátor zastaví trestné stíhanie, ak

b) nie je tento skutok trestným činom a nie je dôvod na postúpenie veci.

Na základe týchto skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Valentová
prokurátorka